PRIJEDLOG

Na temelju članka 8. stavke 1. Zakona o vatrogastvu („Narodne novine“ broj 106/99, 117/01, 36/02, 96/03, 139/04, 174/04, 38/09, 80/10), članka 12. stavka 3. Zakona o ustanovama („Narodne novine“ broj 76/93, 29/97, 47/99 i 35/08), članka 36. Statuta Grada Novske („Službeni vjesnik “ broj 24/09, 47/10, 29/11, 3/13, 8/13, 39/14, 4/18 i 15/18- ispravak) te temeljem odredbi Odluke o usvajanju Procjene ugroženosti od požara Grada Novske („Službeni vjesnik“ broj 30/18) i Odluke o usvajanju Plana zaštite od požara Grada Novske (Služben vjesnik broj 30/18), Gradsko vijeće Grada Novske na 12. sjednici održanoj dana 20. kolovoza 2018. godine donosi

**ODLUKU**

**o osnivanju Javne vatrogasne postrojbe Grada Novske**

 **I. OPĆE ODREDBE**

**Članak 1.**

Ovom Odlukom osniva se Javna vatrogasna postrojba Grada Novske, kao javna ustanova i profesionalna vatrogasna organizacija za obavljanje vatrogasne djelatnosti kao stručne i humanitarne djelatnosti za područje Grada Novske.

 **II. NAZIV I SJEDIŠTE OSNIVAČA**

**Članak 2.**

Osnivač javne ustanove je Grad Novska sa sjedištem u Novskoj, Trg dr. Franje Tuđmana 2.

 **III. NAZIV I SJEDIŠTE USTANOVE**

**Članak 3.**

Naziv ustanove je : **Javna vatrogasna postrojba Grada Novske** (u daljnjem tekstu: Vatrogasna postrojba).

Skraćeni naziv Vatrogasne postrojbe je: **JVP Novska**.

**Članak 4.**

Sjedište Vatrogasne postrojbe je u Novskoj, Osječka 20.

 **IV. DJELATNOSTI USTANOVE**

**Članak 5.**

Vatrogasna postrojba obavlja pojedine poslove kao javnu službu, sukladno zakonu.

**Članak 6.**

 Djelatnost Vatrogasne postrojbe je:

* sudjelovanje u provedbi preventivnih mjera zaštite od požara i eksplozija,
* gašenje požara i spašavanje ljudi i imovine ugroženih požarom i eksplozijom,
* pružanje tehničke pomoći u nezgodama i opasnim situacijama, te obavljanje i drugih poslova u nesrećama, ekološkim i inim nesrećama,
* drugi poslovi u skladu sa zakonom.

Pored djelatnosti upisane u sudski registar, Vatrogasna postrojba može obavljati i druge djelatnosti koje služe obavljanju djelatnosti upisane u sudski registar ustanova, ako se one u manjem opsegu ili uobičajeno obavljaju uz upisanu djelatnost.

**Članak 7.**

Vatrogasna postrojba obavljat će djelatnosti na području osnivača, a na području drugih jedinica lokalne samouprave kada je to određeno zakonom ili ugovorom sa drugom jedinicom lokalne samouprave.

 **V. TIJELA USTANOVE I UPRAVLJANJE USTANOVOM**

**Članak 8.**

Vatrogasnom postrojbom upravlja Upravno vijeće od 3 člana.

Dva člana upravnog vijeća imenuje gradonačelnik Grada Novske, a jednog člana biraju svi zaposlenici Vatrogasne postrojbe iz svojih redova.

**Članak 9.**

Članovi Upravnog vijeća biraju između sebe predsjednika i zamjenika predsjednika na konstituirajućoj sjednici.

Mandat članova upravnog vijeća traje četiri godine.

Upravno vijeće donosi odluke većinom glasova ukoliko je nazočna većina članova Upravnog vijeća.

**Članak 10.**

Upravno vijeće Vatrogasne postrojbe obavlja sljedeće poslove:

* donosi Statut uz prethodnu suglasnost Gradonačelnika,
* donosi programe rada i razvoja ustanove i nadzire njihovo izvršavanje,
* odlučuje o financijskom planu i godišnjem obračunu,
* predlaže osnivaču promjenu djelatnosti,
* odlučuje o ostvarenoj dobiti,
* na prijedlog zapovjednika i uz suglasnost gradonačelnika donosi Pravilnik o unutarnjem redu i sistematizaciji radnih mjesta, Pravilnik o radu i Pravilnik o plaćama,
* na prijedlog donosi i druge opće akte, temeljem posebnih zakonskih propisa, donosi Pravilnik o radu opće akte Vatrogasne postrojbe na prijedlog zapovjednika (Pravilnik o unutarnjem ustrojstvu, Pravilnik o radu i druge opće akte) ako zakonom nije propisano drugačije,
* raspisuje natječaj za izbor zapovjednika i zamjenika zapovjednika,
* donosi odluke i obavlja druge poslove određene zakonom i Statutom.

**Članak 11.**

Vatrogasnom postrojbom rukovodi, odnosno zapovijeda zapovjednik.

Zapovjednik obavlja sljedeće poslove:

* zapovijeda vatrogasnom postrojbom,
* predstavlja i zastupa vatrogasnu postrojbu, - organizira i vodi rad i poslovanje vatrogasne postrojbe,
* poduzima sve pravne radnje u ime i za račun vatrogasne postrojbe,
* odgovoran je za zakonitost rada vatrogasne postrojbe.

**Članak 12.**

Zapovjednik Vatrogasne postrojbe ima zamjenika.

Zamjenik zapovjednika zamjenjuje zapovjednika u slučaju njegove odsutnosti, odnosno spriječenosti za rad, te obavlja i druge poslove koje mu povjeri zapovjednik.

Osim poslova opisanih u stavku 2. ovog članka, zamjenik zapovjednika obavlja i poslove jednog od vatrogasaca voditelja vatrogasnog odjeljenja – smjene.

**Članak 13.**

Zapovjednik i njegov zamjenik moraju ispunjavati uvjete propisane zakonom, odnosno imati najmanje višu stručnu spremu, odnosno završen stručni studij ili završen preddiplomski sveučilišni studij iz područja zaštite od požara, te najmanje pet godina iskustva na poslovima vatrogasca s posebnim ovlastima i odgovornostima.

Zapovjednika vatrogasne postrojbe i njegovog zamjenika imenuje i razrješava gradonačelnik.

Imenovanje zapovjednika Vatrogasne postrojbe provodi se na temelju javnog natječaja.

Imenovanje zamjenika zapovjednika provodi se na temelju internog natječaja iz reda vatrogasaca, voditelja vatrogasnih odjeljenja – smjena.

Mandat zapovjednika i njegova zamjenika traje četiri godine, a iste osobe mogu biti imenovane na te funkcije i u sljedećim mandatima.

**Članak 14.**

Vatrogasna postrojba ima ukupno 13 profesionalnih vatrogasaca uključujući zapovjednika i njegovog zamjenika.

Vatrogasna postrojba koristit će prostor, vozila i opremu Dobrovoljnog vatrogasnog društva Novska.

Međusobni odnosi Javne vatrogasne postrojbe i Dobrovoljnog vatrogasnog društva Novska u pogledu korištenja prostora, vozila i opreme uredit će se posebnim Sporazumom.

**VI. SREDSTVA ZA RAD**

**Članak 15.**

Sredstva za financiranje redovne djelatnosti Vatrogasne postrojbe i redovne djelatnosti zaposlenika Vatrogasne postrojbe osiguravaju se na propisan način sukladno čl. 43. stavku 1. i članku 58a. Zakona o vatrogastvu („Narodne novine“ 106/99, 117/01, 36/02, 96/03, 139/04, 174/04, 138/09 i 80/10).

Sredstva za početak rada vatrogasne postrojbe osigurat će osnivač u visini od 20.000,00 kuna.

**VII. RASPOLAGANJE S DOBITI**

**Članak 16.**

Sredstva koja Vatrogasna postrojba ostvari vlastitom djelatnošću, mogu se koristiti samo za materijalne troškove, investicijsku izgradnju i nabavu opreme te za vatrogasne intervencije.

Odluku o načinu korištenja sredstava iz prethodnoga stavka donosi upravno vijeće.

**VIII. POKRIVANJE GUBITAKA**

**Članak 17.**

Možebitni gubitak u poslovanju pokriva se prvenstveno iz sredstava pričuve, koju je Vatrogasna postrojba dužna formirati.

Ako sredstva pričuve nisu dostatna, gubitak vatrogasne postrojbe podmiruje osnivač iz vlastitih sredstava proračuna.

 **IX. STJECANJE, OTUĐENJE I OPTEREĆENJE IMOVINE**

**Članak 18.**

Sredstva koja su pribavljena od osnivača, stečena pružanjem usluga i prodajom proizvoda ili su pribavljena iz drugih izvora čine imovinu vatrogasne postrojbe.

Vatrogasna postrojba ne može steći, opteretiti ili otuđiti nekretnine bez suglasnosti Gradskog vijeća.

Zapovjednik može samostalno stjecati, opterećivati i otuđivati imovinu u vrijednosti do 50.000,00 kuna.

Imovinom vrijednosti veće od 50.000,00 kuna do 100.000,00 zapovjednik može raspolagati uz suglasnost Upravnog vijeća.

Imovinom vrijednosti veće od 100.000,00 kuna, do iznosa kojim može, sukladno zakonu kojim se uređuje lokalna i područna (regionalna) samouprava, raspolagati gradonačelnik, Zapovjednik može raspolagati uz suglasnost Gradonačelnika.

Imovinom većom od iznosa kojim može raspolagati gradonačelnik sukladno prethodnom stavku, zapovjednik može raspolagati uz suglasnost Gradskog vijeća.

**X. MEĐUSOBNI ODNOSI OSNIVAČA I VATROGASNE POSTROJBE**

**Članak 19.**

Osnivač se obvezuje osigurati uvjete za početak rada vatrogasne postrojbe.

Zapovjednik se obvezuje najmanje jednom godišnje, a na zahtjev osnivača i češće, podnijeti izvješće o radu.

**Članak 20.**

Vatrogasna postrojba dužna je osnivaču, radi davanja prethodne suglasnosti, dostaviti prijedlog Programa rada i prijedlog Financijskog plana za narednu godinu u zakonom propisanom roku. Vatrogasna postrojba dužna je osnivačima dostaviti izvješće o radu, odnosno izvješće o izvršenju programa rada i godišnji obračun za proteklu godinu do 28. veljače tekuće godine.

**XI. PRIJELAZNE I ZAVRŠNE ODREDBE**

**Članak 21.**

Do imenovanja zapovjednika na način propisan ovom Odlukom, gradonačelnik će imenovati privremenog zapovjednika Vatrogasne postrojbe.

Privremeni zapovjednik će pod nadzorom osnivača obaviti pripreme za početak rada Vatrogasne postrojbe i to:

* podnijeti prijavu za upis u sudski registar ustanova,
* izraditi prijedlog Statuta i podnijeti ga na prethodnu suglasnost Gradonačelniku
* u roku od 8 dana od dana donošenja, Statut dostaviti tijelu državne uprave nadležnom za poslove vatrogastva te
* obaviti sve druge radnje potrebne za početak rada Vatrogasne postrojbe.

**Članak 22.**

Do trenutka ustrojavanja Vatrogasne postrojbe, na odgovarajući način će se primjenjivati Plan zaštite od požara i postojeći ustroj vatrogastva na području Grada Novske.

U navedenom prijelaznom razdoblju Dobrovoljno vatrogasno društvo Novska nastavlja obavljati vatrogasnu djelatnost kao središnje društvo.

**Članak 23.**

Ova Odluka stupa na snagu osmog dana od objave u „Službenom vjesniku“ Grada Novske.

**KLASA: 810-05/18-01/**

**URBROJ: 2176/04-01/01-18-1**

**Novska, 20. kolovoza 2018.**

 **Predsjednik**

 **Ivica Vulić**

**OBRAZLOŽENJE**

**Odluke o osnivanju Javne vatrogasne postrojbe Grada Novske**

1. **PRAVNI TEMELJ**

U članku 12. stavak 1. Zakona o ustanovama (NN 76/93, 29/97, 47/99 i 35/08) – (u daljnjem tekstu: Zakon) određeno je da se ustanova osniva aktom osnivača, a u stavku 3. istoga članka određeno je da jedinica lokalne i područne (regionalne) samouprave osniva ustanovu odlukom svog predstavničkog tijela.

Člankom 8., stavak 2. Zakona o vatrogastvu (NN 106/99, 117/01, 36/02, 96/03, 139/04, 174/04, 38/09, 80/10) propisano je da predstavničko tijelo jedinice lokalne samouprave osniva javnu vatrogasnu postrojbu sukladno svojim planovima zaštite od požara, kao javnu ustanovu jedinice lokalne samouprave.

Gradsko vijeće Grada Novske usvojilo je Procjenu ugroženosti od požara Grada Novske i Plan zaštite od požara Grada Novske odlukama koje su objavljene u Službenom vjesniku Grada Novske broj 30/18.

1. **OBRAZLOŽENJE**

Razlog donošenja Odluke o osnivanju Javne vatrogasne postrojbe Grada Novske temelji se na zaključku Procjene ugroženosti od požara Grada Novske (Službeni vjesnik Grada Novske broj 30/18), (u daljnjem tekstu: Procjena) kojim priređivač Procjene, polazeći od odredbe Zakona o vatrogastvu Grada Novske koji propisuje da je pravo i obveza gradonačelnika skrbiti o potrebama i interesima građana na svom području za organiziranjem učinkovite vatrogasne službe, a u nastavku, kao najpovoljniju opciju predlažu da se vatrogasna djelatnost na području Grada Novske organizira osnivanjem javne, profesionalne vatrogasne postrojbe kao središnje postrojbe u formaciji Vatrogasna ispostava – Vrsta 1, prema Pravilniku o osnovama organiziranosti vatrogasnih postrojbi na teritoriju Republike Hrvatske (NN. broj 61/94).

Također, u poglavlju D) procjene definirani su zahtjevi u pogledu brojnog stanja vatrogasaca i opremljenosti prostora javne vatrogasne postrojbe gdje se propisuje da bi u javnoj vatrogasnoj postrojbi trebalo zaposliti najmanje 12 profesionalnih vatrogasaca (ne računajući zapovjednika koji ima položaj ravnatelja ustanove), organiziranih u 4 smjene za rad u turnusu 12/24, 12/48) te da bi u smjeni trebali biti minimalno: vozač vatrogasnog vozila, voditelj vatrogasne grupe i vatrogasac kojima bi se osigurao prvi udar na požar s jednim navalnim vozilom, a u narednih 10-ak minuta važno bi bilo osigurati ispomoć DVD-a Novska i Nova Subocka koji posjeduju navalna vozila te ostalih lokalnih DVD-a, ovisno o mjestu nastanka požara.

Završno, konstatira se da bi osnivanjem vatrogasne postrojbe bilo osigurano svakodnevno 24-satno dežurstvo što u dosadašnjem načinu organiziranja vatrogasne djelatnosti u Novskoj nije bilo moguće osigurati, a s obzirom na značaj i razvoj drvne industrije, izgradnjom energetskih postrojenja, očekivanim razvojem gospodarskih zona te rastom tehničkih intervencija u cestovnom prometu, posebno radi autoceste, postoji i realna potreba za organizacijom danonoćne vatrogasne službe radi čega se osnivanje javne vatrogasne postrojbe nameće kao optimalna opcija.

U skladu s obrazloženjem, predlaže se Gradskom vijeću Grada Novske da donese Odluku o osnivanju Javne vatrogasne postrojbe Grada Novske

**Upravni odjel za gospodarstvo, poljoprivredu, komunalni sustav i prostorno uređenje**

 **Pročelnik**

 **Mišo Tušek, dipl.geod.**